stanford-oval/wikipedia huggingface dataset:
ח'רבת עטרוז
תקופות מאוחרות

האתר יושב מחדש בתקופה ההלניסטית כיישוב כפרי שנשען על הכלכלה החקלאית המבוססת על יבול, יין ושמן. כפר זה השתמש בחלקים מהמקדש לפעילות פולחן וחלקים אחרים לדיור. יישוב זה התקיים עד לתקופה הרומית הקדומה ועמד נטוש לאורך התקופות הרומית המאוחרת והביזנטית. במקביל התקיים יישוב גדול במכוור הנמצאת מערבה. האתר יושב מחדש בתקופה האסלאמית הקדומה ובתקופה האיסלאמית התיכונה, והיה לכפר משגשג שהתבסס על חורבות היישוב הקודם גם על שרידי המקדש.
ביבליוגרפיה

Chang Ho-Ji (2018), A Moabite sanctuary at Khirbat Ataruz, Jordan: stratigraphy, findings, and archaeological implications, Levant: The Journal of the Council for British Research in the Levant, vol. 50, no. 2, pp. 173–210
Chang Ho-Ji (2012), "The early Iron Age II temple at Hirbet ‘Atarus and its architecture and selected cultic objects". In J. Kamlah (Ed.), Temple building and temple cult: Architecture and cultic paraphernalia of temples in the Levant (2.-1. mill. B.C.E.) (pp. 203-222). Wiesbaden: Harrassowitz Verlag, in the website of Ataruz Project
Chang Ho-JI and Robert D. Bates (2014), "Khirbat ‘Ataruz 2011-2012: A preliminary report". Andrews University Seminary Studies, 52, 47-91.
Chang Ho-Ji (2011), Khirbet 'Ataruz: An Interim Overview of the 10 years of archaeological architectural Findings, Annual of the Department of Antiquities of Jordan vol. 55, Amman, pp. 561–579, in the website of Ataruz Project
הערות שוליים

↑  Chang Ho-Ji (2018), p. 173
↑  Overview, Ataruz Project
↑  Chang Ho-Ji (2011), p. 561
1 2  Chang Ho-Ji (2011), pp. 563–577
↑  Chang Ho-Ji (2011), pp. 577–578
↑  Ji (2012), p. 218
↑  Ji and Bates (2014), pp. 48–49
↑  Chang Ho-Ji (2011), p. 578
↑  Chang Ho-Ji (2011), pp. 575–575, 578
| --- | --- |
בקרת זהויות :  NLI: 987007387533905171  VIAF: 38150939972126600139   WorldCat (עם VIAF): 38150939972126600139
טימו הורן

טימו הורן (בגרמנית: Timo Horn, נולד ב-12 במאי 1993 בקלן שבגרמניה) הוא כדורגלן גרמני המשחק כשוער בבוכום.
קריירת מועדונים

הורן החל את קריירת הנוער שלו במועדון SC רונדורף והצטרף לקלן בשנת 2002. בעונות 2010/11 ו-2011/12 הוא נכלל בסגל הקבוצה הבכירה של המועדון, ובו זמנית בקבוצת המילואים החובבנית של קלן. אולם, הוא שותף רק במשחקי קבוצת המילואים במהלך עונות אלו. הורן ערך את הופעת הבכורה שלו בקבוצה הבכירה של קלן בעונת 2012/13 והפך לשוער הראשי, כשקבוצתו שיחקה בבונדסליגה השנייה. בעונה הראשונה שלו בקבוצה הבכירה לא הצליח הורן להעפיל עם הקבוצה אל הבונדסליגה, אך הצליח לעשות זאת בעונת 2013/14. בעונת 2014/15 הפגין הורן יכולת גבוהה בשערה של קלן, וסייע לקבוצה לסיים במקום ה-12, במרחק סביר ממאבקי התחתית. בעונות 2015/16 ו-2016/17 הציג הורן יכולת טובה מאוד ואף סייע רבות להצלחתה של הקבוצה בעונת 2016/17, אותה סיימה במקום החמישי והשיגה כרטיס למפעל הליגה האירופית. עם זאת, הורן היה שותף לנשירתה של קלן אל הבונדסליגה השנייה בעונת 2017/18. למרות ירידת הליגה, הורן החליט להישאר בקבוצה ולהאריך את חוזהו. ביולי 2023 שוחרר הורן מהקבוצה לאחר 21 שנה.
בינואר 2024, לאחר שלא שיחק כדורגל במשך מספר חודשים, חתם הורן ברד בול זלצבורג מהבונדסליגה האוסטרית. הורן ערך שלוש הופעות עד לתום העונה, בה שימש שוער שני לאלכסנדר שלאגר. הקבוצה סיימה את העונה במקום השני בליגה.
בקיץ 2024 חתם הורן בבוכום מהבונדסליגה הגרמנית.
קריירה בינלאומית

הורן שיחק בכל הנבחרות הצעירות של גרמניה, וערך ארבע הופעות במדי נבחרת גרמניה בכדורגל עד גיל 21, אך טרם זומן לנבחרת גרמניה הבוגרת. בשנת 2016 השתתף הורן עם נבחרת גרמניה האולימפית באולימפיאדת ריו דה ז'ניירו, וזכה במדליית כסף, לאחר שנבחרתו הגיעה לגמר, והפסידה בבעיטות הכרעה לנבחרת ברזיל האולימפית, שזכתה במדליית הזהב. הורן היה השוער הראשון של גרמניה בטורניר זה, ופתח בכל המשחקים.
תארים

עם נבחרת גרמניה האולימפית:
אולימפיאדת ריו דה ז'ניירו (2016): מדליית כסף
חרטומנית

| חרטומנית |
| --- | --- |

מיון מדעי
ממלכה:: בעלי חיים
מערכה:: מיתרניים
על־מחלקה:: בעלי ארבע רגליים
מחלקה:: עופות
סדרה:: חופמאים
תת־סדרה:: תרופודה
משפחה:: חרטומניים
סוג:: חרטומנית
שם מדעי
 Limnodromus ‏וייד-נאוויד, 1833

חרטומנית (שם מדעי: Limnodromus) הוא סוג של עוף ממשפחת החרטומניים הקרוב ללימוזה.
מיני החרטומנית חיים בצפון של סיביר ושל אמריקה הצפונית באזורי חופים ובגדות נהר. יש להם מקורים ארוכים ורגליים ארוכות ודקות והם יכולים לשלוף טרף קטן מסדקים באבני החוף. הם בעלי גוף אפור אך מנומר מעט ועוזר להם בהסוואה.
החרטומניות נודדות בחורף לאזורים חמימים יותר, לדרום ארצות הברית ואף לאמריקה המרכזית ואמריקה הדרומית. החרטומנית האסייתית נודדת עד לצפון אוסטרליה.
מינים

ישנם 3 מינים בסוג:
חרטומנית קצרת-מקור (Limnodromus griseus)
חרטומנית ארוכת-מקור (Limnodromus scolopaceus)
חרטומנית אסייתית (Limnodromus semipalmatus)
חיסכון לכל ילד

חיסכון לכל ילד היא תוכנית חיסכון שבמסגרתה יפקיד המוסד לביטוח לאומי מדי חודש סכום קבוע (57 ש"ח בשנת 2024) בחשבון על שמו של כל ילד תושבי ישראל שטרם מלאו לו 18 שנים. הורי הילד רשאים להפקיד במקביל סכום זהה מדי חודש בחשבון זה, מתוך קצבת הילדים המשולמת בגין הילד.
היסטוריה

בשנת 2008 הקימה ממשלת ישראל השלושים ואחת שבראשות אהוד אולמרט ועדת שרים לבחינת קצבאות הילדים. שר הרווחה יצחק הרצוג הציע לפתוח תוכנית חיסכון לכל ילד, כתחליף להגדלת קצבת הילדים. הצעה זו נתקלה בהתנגדות יו"ר ש"ס אלי ישי ושר האוצר רוני בר-און, וקידומה נעצר. בשנת 2010, כשכיהן כשר הרווחה בממשלת ישראל השלושים ושתיים בראשות בנימין נתניהו, חזר הרצוג על הצעתו, ובשנת 2011, לאחר שפרש מהממשלה, הגיש הצעת חוק פרטית בנושא, אך הצעותיו אלה לא מומשו.
במסגרת המשא ומתן הקואליציוני להקמתה של ממשלת ישראל השלושים וארבע בראשות בנימין נתניהו נקבע, לפי דרישת "יהדות התורה", לבטל את הקיצוץ בקצבאות הילדים שביצעה ממשלת ישראל השלושים ושלוש, לפי דרישת "יש עתיד". בהמשך הציע משרד האוצר לצמצם את הגדלת הקצבה, ובמקום זאת לפתוח תוכנית חיסכון לילדים במימון המדינה. הצעה זו מומשה במסגרת חוק ההתייעלות הכלכלית (תיקוני חקיקה להשגת יעדי התקציב לשנות התקציב 2015 ו-2016), התשע"ו–2015 (שהוא "חוק ההסדרים" לשנים אלה), שבו נכלל תיקון לחוק הביטוח הלאומי בנושא זה.
עיקרי התוכנית

החוק קובע שהחל בינואר 2017, למפרע ממאי 2015, יפתח המוסד לביטוח לאומי תוכנית "חיסכון לכל ילד", שבה יפקיד המוסד 50 ש"ח מדי חודש, והחיסכון יעמוד לרשות הילד בהגיעו לגיל 18. לילד שנולד מ-1 בינואר 2017 ואילך יופקדו עוד 250 ש"ח בהגיעו לגיל 3, ועוד 250 ש"ח יופקדו בהגיעו למצוות (גיל 12 לבנות וגיל 13 לבנים). לילדים שנולדו לפני תאריך זה יופקדו 500 השקלים בהגיעם לגיל 18. אם הכסף יושאר בחשבון עד הגעת הילד לגיל 21, יופקדו בו עוד 568 ש"ח. זכאי לחיסכון זה ילד שמשולמת בגינו קצבת ילדים, כלומר ילד תושב ישראל שטרם מלאו לו 18 שנים. אופן ההשקעה של כספי החיסכון נבחר על ידי ההורה הזכאי לקצבת ילדים בגין הילד, מבין אוסף תוכניות חיסכון בנקאיות ומסלולי השקעה בקופת גמל להשקעה. קרן החיסכון פטורה ממס הכנסה, אך הרווח הנצבר חייב במס רווח הון של 15% מהתשואה הנומינלית בתוכנית חיסכון בבנק ו-25% מהתשואה הריאלית בקופת הגמל להשקעה (אם הילד ישאיר בקופת הגמל להשקעה את כספי החיסכון עד הגיעו לגיל פרישה, וימשוך אותם כקצבה, הוא יהיה פטור ממס רווח הון). ניתן למשוך את הכסף לפני הגעתו של הילד לגיל 18, במקרה של פטירת הילד או בשל מצב רפואי העלול להביא לפגיעה בחייו, בגופו או בנפשו של הילד, ולטובת מימון צרכיו הרפואיים בלבד.
דברי ההסבר להצעת החוק מציינים שחיסכון זה בא "כדי לסייע לצעירים ולהקל על השתלבותם וקליטתם בחיי חברה תקינים בהגיעם לבגרות". קרן החיסכון, מהפקדות המוסד לביטוח לאומי במשך 18 שנה, תהיה 11,300 ש"ח, והיא תוכפל אם הורי הילד יפקידו אף הם 50 ש"ח מדי חודש. לקרן זו יתווספו רווחי תוכנית החיסכון.
מסלולי השקעה

את כספי החיסכון ניתן להשקיע בתוכנית חיסכון בנקאית או בקופת גמל להשקעה, באחד מהגופים הפיננסיים שנבחרו במכרז שביצע משרד האוצר. הביטוח הלאומי משלם את עלות ניהול הפיקדון או את דמי הניהול של קופת הגמל, עד להגיע החוסך לגיל 21. לאחר הבחירה הראשונית, לא ניתן להעביר את הכספים מחיסכון בנקאי לקופת גמל או להפך.
בחיסכון בנקאי מוצעים שלושה מסלולי השקעה:
ריבית קבועה לא צמודה - שיעור הריבית השנתית לתקופת החיסכון נקבע מראש ואינו משתנה.
ריבית משתנה בהתאם לריבית הפריים – שיעור הריבית השנתית נקבע כמרווח מריבית הפריים, ומשתנה עם כל שינוי בריבית הפריים.
ריבית קבועה צמודה למדד - במסלול זה החיסכון צמוד למדד המחירים לצרכן ובנוסף מניב ריבית בשיעור קבוע.
כמו כן ניתנת הבחירה האם לכלול בתוכנית החיסכון נקודות יציאה כל חמש שנים, שבהן יהיה ניתן להעביר את ההשקעה למסלול אחר באותו בנק או לבנק אחר.
קופות הגמל להשקעה מציעות חמישה מסלולים אפשריים: מסלול בסיכון נמוך, מסלול בסיכון בינוני, מסלול בסיכון גבוה, מסלול השקעה לפי כללי ההלכה (כולל השגחה על איסור ריבית - שכל ניירות הערך בקופת הגמל יהיו על פי היתר עסקה, הימנעות מבעלות על חמץ בפסח או על עסקים המחללים שבת, ושימוש במכשירים פיננסיים המחליפים החזקה ישירה במניות, כגון תעודות סל) ומסלול השקעה לפי כללי השריעה.
במחקר שפרסם המוסד לביטוח לאומי בשנת 2019 הושוו המסלולים מבחינת התשואה הצפויה ומבחינת מדד שארפ (על פי ביצועי התיק בשנים שקדמו לשנת 2017).
| מסלול | תשואה צפויה ל-5 שנים | תשואה צפויה ל-19 שנים | מדד שארפ |
| --- | --- | --- | --- |
| סיכון מוגבר | 7.2% | 9.7% | 2.94 |
| סיכון בינוני | 4.3% | 7.3% | 1.57 |
| סיכון מועט (ברירת המחדל) | 1.6% | 3.1% | 0.48 |
| מסלול הלכתי | 2.2% | 2.9% | 1.77 |
| מסלול שריעה | 2.2% | 2.9% | 1.77 |
על פי מדד שארפ המסלול בסיכון גבוה עדיף על המסלולים האחרים גם מבחינת מזעור הסיכון. נמצא כי הורים בחמישון העליון נטו יותר לבחור במסלולים העדיפים מבחינת תשואה וסיכון ואילו הורים ברמות הכנסה נמוכות נטו יותר שלא לבחור חלופה כך שהכסף הושקע במסלול הנחות מבחינת תשואה וסיכון. בנוסף העלה המחקר כי ככל שעולה רמת ההכנסה גדל גם אחוז ההורים הבוחרים בהפקדה נוספת (100 שקלים בחודש במקום 50 שקלים): 68% מההורים בחמישון הגבוה בחרו בהפקדת 100 שקלים לעומת 45% בחמישון השלישי ו-24% מההורים בחמישון התחתון. מסקנת המחקר הייתה, לכן, כי התוכנית מעמיקה את אי השוויון בין הילדים המחושב במדד ג'יני מ-0.528 ל-0.573.
בהשקעה בקופת גמל ניתן לעבור בכל עת בין מסלולים בקופה ובין קופה לקופה.
הערות שוליים

↑  רותי סיני, הצעת משרד הרווחה: חשבון חיסכון לכל ילד - במקום מתן תוספות לקצבאות הילדים, באתר TheMarker‏, 14 במאי 2008
↑  מירב ארלוזורוב, הצעה מהפכנית של הרצוג: חיסכון לטווח ארוך במקום קצבאות ילדים, באתר TheMarker‏, 25 במרץ 2010
תומר זלצר, התוכנית של הרצוג למלחמה בעוני: חיסכון אישי לכל ילד, באתר כלכליסט, 9 בדצמבר 2010
↑  הצעת חוק חיסכון לאומי לכל ילד, התשע"א–2011
↑  במקום הקצבאות - האוצר הציע לליצמן חיסכון לילדים שייפתח בגיל 18, באתר כלכליסט, 26 ביולי 2015
↑  חוק ההתייעלות הכלכלית (תיקוני חקיקה להשגת יעדי התקציב לשנות התקציב 2015 ו-2016), התשע"ו–2015, ס"ח 2511 מ-30 בנובמבר 2015
↑  זה הסכום בשנת 2017, הסכום מתעדכן בכל ינואר, לפי עלייתו של מדד המחירים לצרכן
↑  הצעת חוק התוכנית הכלכלית (תיקוני חקיקה ליישום המדיניות הכלכלית לשנות התקציב 2015 ו–2016, התשע"ה-2015, ה"ח הממשלה 951 מ-31 באוגוסט 2015
↑  מידע על ניהול החיסכון בבנקים, באתר "חיסכון לכל ילד"
↑  שלמה אישון, חיסכון לכל ילד כהלכה, באתר ערוץ 7, 7 בדצמבר 2016
יעקב אריאל, האם לפי ההלכה צריך להשקיע במסלול כשר, באתר ישיבה
↑  מידע על ניהול החיסכון בקופות הגמל, באתר "חיסכון לכל ילד"
↑  אופיר פינטו, דניאל גוטליב, תכנית חסכון לכל ילד: השלכות על האי שיוויון, וחלופות מדיניות, ‏יולי 2019
חיית גרינשפן

| --- | --- |
אין תמונה חופשית
 לידה:  25 באוקטובר 1963 (בת 60) 
 ענף מדעי:  הנדסה ביו-רפואית, הנדסת ביוטכנולוגיה 
 מקום לימודים:  הטכניון – מכון טכנולוגי לישראל  המכון הטכנולוגי של קליפורניה  הטכניון – מכון טכנולוגי לישראל 
 מוסדות:  אוניברסיטת תל אביב (1 באוקטובר 1999)  הפקולטה להנדסה ע"ש איבי ואלדר פליישמן  אוניברסיטת תל אביב 
 
חיית גרינשפן (נולדה ב־25 באוקטובר 1963) היא מהנדסת חשמל, פרופסור מן המניין באוניברסיטת תל אביב במחלקה להנדסה ביו רפואית, ראש המעבדה לעיבוד וניתוח תמונה רפואית. פרופ' גרינשפן היא בין המובילים של תחום הלמידה העמוקה בעולם התמונות הרפואיות. פרופ' גרינשפן חברה פעילה בארגונים מקצועיים בינלאומיים, חברה בצוות העורכים של הספר “MICCAI-Elsevier”. היא זכתה בפרסים רבים לרבות מקום ראשון ב-“ImageCLEF competition” בשנים 2008 ו- 2009, וב- “IEEE-ISBI” בשנים 2016 ו-2017 בזכות מחקרה על שליפת תמונות רפואיות מארכיונים גדולים (PACS (אנ')).
ביוגרפיה

חיית נולדה בעיר קורנל שבמדינת ניו יורק, ארצות הברית. בגיל 4 עלתה עם משפחתה לישראל וגדלה בבאר שבע. בילדותה בילתה תקופות ארוכות עם משפחתה בארצות הברית, עקב פעילותו אקדמית של אביה. בשנת 1979, כאשר הייתה בת 16 חזרה לארצות הברית למדה שנה באוניברסיטה ואז חזרה לארץ והתגייסה לצבא. עם סיום השירות הצבאי החלה ללמוד הנדסת חשמל בטכניון.
פרופ' גרינשפן בעלת תואר ראשון בהנדסת חשמל ומחשבים ותואר השני בהנדסת חשמל מהטכניון. את התזה עשתה בנושא ניתוח תמונה באוריינטציה במרחבים ומיקומים משולבים. בשנת 1994 קיבלת פרופסור גרינשפן תואר "דוקטור" מהמכון הטכנולוגי של קליפורניה. בעבודת הדוקטורט שלה עסקה בעיבוד תמונה ברזולוציות מרובות, למידת זיהוי מרקמים ושיפור תמונה.
ביוגרפיה > עבודה מדעית

פרופ' חיית גרינשפן היא ראש המעבדה לעיבוד תמונות רפואיות באוניברסיטת תל אביב. היא פיתחה כלים אוטומטיים המבוססים על שיטות מתקדמות בראייה ממוחשבת, מערכות לומדות ובינה מלאכותית ככלי עזר בפיענוח בדיקות X-RAY, CT ו-MRI. כלים אלה מאפשרים פיענוח יעיל, מהיר ומדויק של סריקות רפואיות, החשובים הן לאבחון מחלות והן למדידה מדויקת של שינויים במחלה במהלך הטיפול.
במעבדה של גרינשפן מתנהלים מספר מחקרים בתחום עיבוד וניתוח התמונה רפואית לדוגמה: גילויים דחופים בתמונות X-RAY בבית החזה, גילוי של נגעים בתמונות MRI של המוח ואנליזה אוטומטית של גידולים בכבד בבדיקות CT.
בשנת 2020 פיתחה שיטה לאבחון נגיף הקורונה Covid-19 באמצעות תוצאות רדיולוגיה מבדיקת CT של הריאות. בנוסף פיתחה פרופ' גרינשפן שיטה לאפיון חומרת המחלה אשר יכולה לשמש כמדד לניטור יעיל, מדויק ומהיר. כלים אלה מסייעים בזיהוי מגמות של החמרה או שיפור כבר בראשיתן ומאפשרים טיפול תרופתי יעיל יותר לצד שימוש יעיל יותר במשאבי בתי החולים.
ביוגרפיה > תחומי מחקר

עיבוד וניתוח תמונה רפואית.
למידה עמוקה בהדמיה רפואית.
ניתוח סטטיסטי של מודלים רפואיים.
ניתוח תמונת MRI של המוח, במסגרת בית הספר לחקר המוח ומדעי המוח של אוניברסיטת תל אביב, אשר מטרתו שיפור הרזולוציה בתמונות MRI, טיפול במחלות נוירולוגיות וטרשת נפוצה.
זיהוי נגעים בעזרת CT, התמקדות בנגעי כבד - איתור, פילוח ואפיון בשיתוף פעולה עם מחלקת רדיולוגיה, באוניברסיטת סטנפורד והמרכז הרפואי שיבא, ישראל .
ניתוח תמונה המתקבלת מממוגרפיה לזיהוי הסתיידות בשד ואיתור גידולים סרטניים בשלבים מוקדמים תוך שימוש במתודולוגיות למידה עמוקה.
אבחון מחלות ריאות באמצעות CT.
ניתוח תמונות הרחם וצוואר הרחם לאבחון ואפיון סרטן.
שליפת תמונות רפואיות מארכיונים גדולים (Picture Archiving and Communication System - PACS).
ביוגרפיה > תרומה מחקרית

פרופ' גרינשפן היא בין המובילים של תחום הלמידה העמוקה בעולם התמונות הרפואיות. יחד עם המעבדה באוניברסיטת תל אביב ושותפים קליניים ברחבי העולם, הוכיחה שימושים רבים בתחום: משיפור ויצירה סינתטית של תמונות נגעים על מנת לפתח מערכות זיהוי אוטומטיות של סוגי נגעים שונים וממאירותם, ועד קיטלוג ואפיון דרגת מחלה. בשנת 2016 גרינשפן ערכה עיתון מוביל בתחום, אשר צוטט מעל 1,000 פעמים, ובשנת 2017 פרסמה ספר ראשון בתחום: "Deep learning for Medical Image Analysis".
פרסומים מקצועיים

בעלת למעלה מ-250 מאמרים מפורסמים בתחום עיבוד תמונות רפואיות. כ־100 מהם, מאז שנת 2015 בתחום הרשתות העמוקות ברפואה, וביניהם:
H. Greenspan, M. Porat and Y. Y. Zeevi Projection-Based Approach to Image Analysis: The Position-Orientation Space," IEEE Transactions on Pattern Analysis and Machine Intelligence (IEEE-PAMI), Vol. 14, No. 11, pp. 1105-1110, 1992.
H. Greenspan, R. Goodman, R. Chellappa and C. Anderson Learning Texture Discrimination Rules in a Multiresolution System," special issue on “Learning in Computer Vision" IEEE Transactions on Pattern Analysis and Machine Intelligence (IEEE-PAMI), Vol. 16, No. 9, pp. 894-901, 1994.
C. Carson, S. Belongie, H. Greenspan and J. Malik, “Blobworld: Image Segmentation using Expectation-Maximization and its Application to Image Querying", IEEE Transactions on Pattern Analysis and Machine Intelligence (IEEE-PAMI), Vol. 24, No. 8, pp. 1026-1038, August 2002.
H Greenspan, A Ruf, J Goldberger, “Constrained Gaussian mixture model framework for automatic segmentation of MR brain images,” IEEE transactions on medical imaging 25 (9), 1233-1245, Aug. 2006.
H. Greenspan, AT Pinhas, “Medical image categorization and retrieval for PACS using the GMM-KL framework,” IEEE Transactions on Information Technology in Biomedicine, Vol. 11, No. (2), pp. 190-202, March 2007.
S. Napel, C.F. Beaulieu, C. Rodriguez, J. Cui, J. Xu, A. Gupta, D. Korenblum, H. Greenspan, Y. Ma, D.L. Rubin, “Automated Retrieval of CT Images of Liver Lesions Based on Image Similarity: Method and Preliminary Results," Radiology, Vol. 256, No. 1, pp. 243-252, July 2010.
U. Avni, H. Greenspan, E. Konen, M. Sharon, J. Goldberger, “X-ray categorization and retrieval on the organ and pathology level, using patch-based visual words,” IEEE Transactions on Medical Imaging Vol. 30, No. 3, 733-746, Nov. 2010.
G. Zimmerman-Moreno, D. Ben Bashat, M. Artzi, B. Nefussy, V. Dror, O. Aizenstein, H. Greenspan, “Whole Brain Fiber Based Comparison (FBC) a tool for Diffusion Tensor Imaging Based Cohort Studies", Journal of Human Brain Mapping, Vol. 37, Issue 2, pp. 477 - 490, February 2016.
A. Carass et al., “Longitudinal Multiple Sclerosis Lesion Segmentation: Resource and Challenge," Neuroimage, Vol. 148, pp. 77-102, March 2017.
Avi Ben-Cohen, Eyal Klang, Ariel Kerpel, Eli Konen, Michal Marianne Amitai, Hayit Greenspan, “Fully convolutional network and sparsity-based dictionary learning for liver lesion detection in CT examinations,” Neurocomputing, Vol. 275, 1585-1594, Jan. 2018.
M. Frid-Adar, I. Diamant, E. Klang, M. Amitai, J. Goldberger, H. Greenspan, “GAN-based synthetic medical image augmentation for increased CNN performance in liver lesion classification,” Neurocomputing 321, 321-331, Dec. 2018.
H. Greenspan, RSJ Estépar, WJ Niessen, E. Siegel, M. Nielsen, “Position paper on COVID-19 imaging and AI: From the clinical needs and technological challenges to initial AI solutions at the lab and national level towards a new era for AI in healthcare,” Medical image analysis 66, Dec. 2020.
הערות שוליים

↑  Prof. Hayit Greenspan's Home Page, www.eng.tau.ac.il
↑  Prof. Hayit Greenspan's Home Page, www.eng.tau.ac.il
↑  אבחון נגיף הקורונה באמצעות בדיקת CT, באתר engineering.tau.ac.il
↑  S. Kevin Zhou, Hayit Greenspan, Dinggang Shen, Deep Learning for Medical Image Analysis, Academic Press, 2017-01-18, ISBN 978-0-12-810409-5. (באנגלית)
↑  Hayit Greenspan, scholar.google.com
| --- | --- |
בקרת זהויות :  NLI: 987007331686305171  LCCN: nb2012008042  ORCID: 0000-0001-6908-7552  SUDOC: 255144075  VIAF: 233013424   WorldCat (עם VIAF): 233013424
חסידות לנטשנה

ערך זה עוסק בחסידות לנטשנה. אם התכוונתם לרבי שלמה יהודה לייב מלנטשנה, תלמידו של החוזה מלובלין, ראו .
חסידות לנטשנה (ביידיש: לענטשנע) היא חסידות פולנית, שתחילתה בשנות העשרים של המאה ה-19. מקים החסידות היה רבי יצחק אייזיק מלנצ'נה, תלמידו ובן ביתו של החוזה מלובלין.
תולדות החסידות

רבי יצחק אייזיק, בן הרב שמואל זאנוויל, היה תלמידו של החוזה מלובלין ואף גדל בביתו. אחר פטירת החוזה, נסע לרבי יהודה לייב מזקילקוב והיה תלמידו. בשנת ה'תקפ"א (1821) החל לשמש כאדמו"ר. רבי נפתלי צבי הורוביץ מרופשיץ התבטא עליו: "אמת, אמת, הוא רבי".
ממשיכו בשושלת החסידית היה רבי יחיאל גרטנר, אחיינו של רבי יצחק אייזיק, אשר לפני מינויו לאדמו"ר כיהן כרב בפוטצ'ץ (צ'כית: Potštát).
בדור השלישי, בנו רבי יהודה גרטנר, מילא את מקום אביו. במלחמת העולם הראשונה עבר לאלכסנדרובקה שבאוקראינה. נפטר ביליבסטגרד שבמחוז חרסון.
בדור הרביעי, בנו, רבי יחיאל, שימש כאדמו"ר בבריסל, ולאחר מכן בטורונטו שבקנדה. נפטר בשנת ה'תש"ל (1970). חתנו היה רבי מנשה קליין (היה נשוי בזיווג ראשון לבתו חוה יהודית).
לקריאה נוספת

יצחק אלפסי, החסידות, 1977, עמ' 153.
טס דיילי

| --- | --- |

 לידה:  29 במרץ 1969 (בת 55) דרבישייר, הממלכה המאוחדת 
 מדינה:  הממלכה המאוחדת 
 השכלה:  New Mills School 
 תקופת הפעילות:  מ-1990 
 בן או בת זוג:  Vernon Kay 
 מספר צאצאים:  2 
 
טס דיילי (באנגלית: Tess Daly; נולדה ב-29 במרץ 1969) היא מנחת טלוויזיה בריטית.
ביוגרפיה

דיילי נולדה לזוג הורים שעבדו במפעל לטקסטיל ולה אחות צעירה. היא התגלתה כדוגמנית במנצ'סטר ועבדה בתחום בפריז, לונדון וגם במזרח הרחוק.
היא הופיעה בקליפים לשירים "Serious" ו-"Violence of Summer" של להקת דוראן דוראן.
ב-2003 החליפה את אולריקה ג'ונסון בהנחיית התוכנית "Home on Their Own" במסגרתה מבצעים שינויים בבתים לפי רצונותיהם של ילדים כיצד הבית ייראה בזמן שהורים בחופשה.
ב-2004 החלה להנחות את תוכנית הריקודים הפופולרית "Strictly Come Dancing" שלה גרסאות רבות מרחבי העולם וביניהן רוקדים עם כוכבים בישראל.
בין 2006–2007 הנחתה את תוכנית המציאות "Just the Two of Us" במסגרתה זוגות המורכבים מזמר מקצועי וידוען שאינו זמר מתחרים ביניהם בשירה.
ב-2011 יצא ספר שכתבה "The Camera Never Lies".
ב-2003 התחתנה עם מגיש הטלוויזיה ורנון קיי.
חאבייר אירורטה

חאבייר אירורטאגויינה אמיאנו (בספרדית: Javier Iruretagoyena Amiano; ידוע כחאבייר אירורטה, נולד ב-1 באפריל 1948) הוא כדורגלן ומאמן עבר ספרדי ששיחק בעמדת החלוץ.
אירורטה רשם קרוב ל-350 הופעות בליגה הספרדית הבכירה, במדיהן של אתלטיקו מדריד ואתלטיק בילבאו. לזכותו שתי אליפויות וגביע עם אתלטיקו, וכן העפלה לגמר גביע אירופה לאלופות 1974. במדיה של בילבאו העפיל לגמר גביע אופ"א 1977. הוא זכה לייצג את נבחרת ספרד, ורשם במדיה שש הופעות.
לאחר פרישתו פנה לקריירת אימון, שנמשכה קרוב ל-25 שנים, והתנהלה כולה בספרד. בין היתר הוביל את דפורטיבו לה קורוניה לזכייה באליפות ספרד לעונת 1999/2000 ולזכייה בגביע. הוא זכה שלוש פעמים בפרס דון בלון למאמן העונה, והיה היחיד שאימן את שני המועדונים הבכירים גם בגליסיה (לה קורוניה וסלטה ויגו) וגם בחבל הבסקים (בילבאו וריאל סוסיאדד).
קריירת משחק

אירורטה החל את דרכו בקבוצת הנוער של ריאל אוניון, וכבר בגיל 17 החל לשחק בקבוצה הבוגרת, ששיחקה אז בליגה השלישית. הוא שיחק בקבוצה במשך שתי עונות, ובשנייה שבהן סייע לקבוצתו להגיע למקום השני בבית בתום העונה הסדירה, ועד לשלב האחרון בפלייאוף ההעפלה, שם נעצרה הקבוצה. בסך הכול צבר אירורטה 14 שערי ליגה ב-48 הופעות.
לקראת עונת 1967/1968 עבר אירורטה בן ה-19 לאתלטיקו מדריד של המאמן הברזילאי אוטו גלוריה. את הופעת הבכורה שלו בליגה הבכירה ערך ב-17 בדצמבר 1967, בהפסד הביתי 2-1 ללאס פאלמס. את עונת הבכורה סיים אירורטה עם 13 הופעות ליגה, ואת שער הבכורה שלו כבש במחזור הראשון של העונה הבאה מול אותה היריבה. בעונה זו הפך לשחקן הרכב אצל המאמן מיגל גונסאלס, וכבש שבעה שערי ליגה ב-27 הופעות.
בעונת 1969/1970 זכה אירורטה עם קבוצתו באליפות ספרד, כאשר קבוצתו מקדימה בנקודה את אתלטיק בילבאו הסגנית, על אף הפיחות במעמדו של אירורטה. עונה לאחר מכן רשם את עונת השיא שלו בקריירה מבחינת כיבושים, כאשר הבקיע 12 שערי ליגה ב-27 הופעות, ובכך תפס בחזרה את המקום בהרכב. עונה לאחר מכן הוסיף זכייה בגביע הספרדי, לאחר שפתח בהרכב בניצחון קבוצתו 2-1 במשחק הגמר על ולנסיה.
בעונת 1972/1973 זכה אירורטה עם אתלטיקו בתואר אליפות שני במספר. עונה לאחר מכן, תחת המאמן חואן קרלוס לורנסו הארגנטינאי, העפילה הקבוצה עד לגמר גביע אירופה, שם פגשה את באיירן מינכן. אירורטה פתח בהרכב למשחק הגמר, שהגיע להארכה. שש דקות לתום ההארכה עלתה אתלטיקו ליתרון והייתה קרובה לזכייה בתואר, אך שוויון בדקת הסיום של ההארכה גרר משחק חוזר. במשחק החוזר לא שותף אירורטה, וראה מהצד את קבוצתו מובסת 4-0 ומסיימת כסגנית אלופת אירופה בלבד. על אף שהפסידה בגמר, סירובה של באיירן להשתתף במשחק הגביע הביניבשתי הביא לכך שאתלטיקו הייתה הנציגה האירופית למשחק. לואיס אראגונס, מי שעד לאותה העונה היה חברו לקבוצה של אירורטה, תפס את עמדת המאמן, והרכיב את אירורטה בהרכב הפותח בצמד המשחקים מול אינדפנדיינטה. במשחק הראשון בחוץ נוצחה אתלטיקו 1-0, אך בגומלין הביתי כבש אירורטה את השער שהעניק יתרון 1-0 לקבוצתו. חמש דקות לסיום כבשה אתלטיקו את השני, ניצחה 2-0 וזכתה בתואר. בהמשך אותה העונה העפילה אתלטיקו לגמר הגביע הספרדי שם פגשה את היריבה העירונית, ריאל מדריד. לאחר 120 דקות ללא שערים החמיץ אירורטה, שפתח בהרכב, את הפנדל הראשון של קבוצתו בדו-קרב הפנדלים. בסיום נוצחה אתלטיקו 4-3 והחמיצה את ההזדמנות להניף את הגביע.
בתום העונה סיים אירורטה את דרכו בקבוצה לאחר שמונה עונות. לזכותו 208 הופעות ליגה במדי אתלטיקו, בהן כבש 48 שערים.
לקראת עונת 1975/1976, ובמסגרת מאמציה של קבוצת אתלטיק בילבאו להשיב לשורותיה שחקנים בכירים מחבל הבסקים, הוחתם אירורטה בקבוצה. הוא תפס עד מהרה מקום קבוע בהרכב של בילבאו. עונתו השנייה בקבוצה, עונת 1976/1977, הייתה המוצלחת ביותר מבחינה קבוצתית. בילבאו סיימה שלישית בטבלת הליגה הספרדית, והעפילה לגמר גביע אופ"א, שם פגשה את יובנטוס האיטלקית. אירורטה פתח בהרכב למשחק הראשון בטורינו, בו נכנעה בילבאו 1-0, ושמר על מקומו בהרכב גם בגומלין הביתי. בדקה ה-11 כבש אירורטה את שער השוויון של קבוצתו לאחר יתרון איטלקי מהיר. בילבאו השלימה מהפך וניצחה 2-1, אך התואר הלך ליובנטוס עקב חוק שערי חוץ. גם בספרד הגיעה הקבוצה לגמר הגביע, ופגשה את ריאל בטיס. לאחר שוויון 1-1 בתום המשחק ושוויון 2-2 בתום ההארכה, עברה ההכרעה לדו-קרב פנדלים. אירורטה כבש בדו-קרב את הפנדל הרביעי של קבוצתו, אך בתום דו-קרב ארוך ומותח, נכנעה בילבאו 8-7 והחמיצה הזדמנות לסיים את העונה עם תואר.
אירורטה פרש ממשחק פעיל ב-1980, כשהיה בן 32.
קריירת משחק > נבחרת ספרד

בתקופת השיא של אירורטה במדי אתלטיקו, זומן לראשונה לסגל נבחרת ספרד וערך את הופעת הבכורה שלו ב-23 במאי 1972, במשחק ידידות ביתי מול אורוגוואי. המאמן לאסלו קובאלה העניק לאירורטה את המקום בהרכב וספרד ניצחה בסיום 2-0.
את הופעת הבכורה הרשמית ערך ב-21 באוקטובר 1973, במשחק החוץ מול יוגוסלביה במסגרת מוקדמות מונדיאל 1974, כאשר עלה כמחליף בדקה השלושים. המשחק הסתיים בשוויון 0-0. אירורטה לא שיחק במשחק ההכרעה על ההעפלה, בו נוצחה ספרד 1-0 על ידי יוגוסלביה וכשלה להעפיל לטורניר הגמר.
את הופעתו השישית והאחרונה במדי הנבחרת ערך ב-17 באפריל 1975, כשלוש שנים לאחר הופעת הבכורה שלו, במשחק הביתי מול רומניה במסגרת מוקדמות יורו 1976. אירורטה עלה כמחליף במחצית המשחק, שהסתיים בשוויון 1-1.